**Kriteriji ocjenjivanja za engleski jezik**

Vrednovanje je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su **praćenje, provjeravanje i ocjenjivanje**.

**Praćenje** je sustavno uočavanje i bilježenje zapažanja o postignutoj razini kompetencija i postavljenim zadacima definiranim nacionalnim i predmetnim kurikulumom, nastavnim planom i programom te strukovnim i školskim kurikulumom.

**Provjeravanje** podrazumijeva procjenu postignute razine kompetencija u nastavnome predmetu ili području i drugim oblicima rada u školi tijekom školske godine.

**Ocjenjivanje** je pridavanje brojčane ili opisne vrijednosti rezultatima praćenja i provjeravanja učenikovog rada prema sastavnicama ocjenjivanja svakog nastavnog predmeta.

**1./2.razred**

|  |  |  |
| --- | --- | --- |
|  | **SLUŠANJE S RAZUMIJEVANJEM** | **GOVORENJE** |
| **ODLIČAN** | Učenik razumije gotovo sve riječi, izraze i upute. Samostalno odgovara na postavljena pitanja, logički zaključuje i uspješno povezuje slikovne i slušne sadržaje. Obrađene sadržaje u cijelosti razumije i lako prenosi na osobne situacije. Povezuje slikovni predložak i izgovorenu riječ. Brzo uočava jezične zakonitosti i lako ih primjenjuje. | Učenik je izrazito komunikativan, lako se i tečno samostalno izražava.Ima pravilan izgovor i izrazito razvijen smisao za intonaciju. Na pitanja odgovara punim rečenicama, opisuje precizno i točno. Brzo uočava i primjenjuje jezične zakonitosti. Izuzetno lako verbalno uzvraća na verbalne i neverbalne poticaje. |
| **VRLO DOBAR** | Učenik razumije većinu riječi, izraza i naredbi.Odgovara uspješno na većinu pitanja i povezuje pojmove uz minimalnu pomoć učitelja. Uspješno povezuje vizualne i auditivne jezične sadržaje uz manje pogreške. | Učenik je komunikativan i većinom pravilno govori uz manje nesigurnosti koje brzo uočava i ispravlja.Trudi se pravilno reproducirati nove sadržaje. Na verbalne i neverbalne poticaje reagira primjerenom brzinom. |
| **DOBAR** | Učenik razumije određene riječi, izraze i naredbe. Potrebno ga je poticati na samostalnost u radu, a zbog otežanog povezivanja slušnog i slikovnog sadržaja potrebna mu je pomoć učitelja. | Učenik ima poteškoća u izgovoru specifičnih glasova engleskog jezika, uočava razliku u odnosu na hrvatski jezik uz pomoć učitelja. Vokabular je skroman, a izražavanja i odgovaranje uz čestu pomoć učitelja. Izražava se uglavnom na poticaj, uz dosta pogrešaka. |
| **DOVOLJAN** | Učenik razumije minimalni fond riječi. Pitanja, upute i naredbe razumije samo uz pomoć. Samo uz pomoć učitelja povezuje slikovni i slušni sadržaj, potreban je satalan poticaj u samostalnosti u radu. | Učenik nepravilno i teško izgovara riječi uz izraženu sporost i neisgurnost. Sposoban je odgovoriti samo na vrlo jednostavna pitanja. U radu se oslanja na druge učenike. Potrebna je stalna pomoć i poticaj učitelja. |

**3./ 4.razred**

|  |  |  |  |  |
| --- | --- | --- | --- | --- |
|  | **Slušanje s razumijevanjem** | **Čitanje s razumijevanjem** | **Govorenje** | **Pisanje** |
| **ODLIČAN** | U potpunosti razumije pitanja, upute, te glavnu poruku kratkog i jednostavnog zvučnog zapisa poznate tematike.Uspješno povezuje zvučni zapis sa tekstom ili slikom. Greške su rijetke, te ih samostalno ispravlja. | U potpunosti razumije glavnu poruku kratkog i jednostavnog teksta poznate tematike. Samostalno dolazi do značenja novih riječi i fraza logičkim zaključivanjem. | Samostalno govori većinu teksta, opisuje, predstavlja i prepričava vrlo kratak i jednostavan tekst poznate tematike na temelju predloška. U potpunosti je usvojio obrađeni vokabular. Točno i potpunim odgovorima odgovara na postavljena pitanja. | Samostalno i uz manje greške piše jednostavne rečenice. Po uputama učitelja i uz detaljan predložak, a uz manje greške piše vrlo kratak i jednostavan tekst poznate tematike. |
| **VRLO DOBAR** | Uz povremenu pomoć pokazuje razumijevanje vrlo kratkog i jednostavnog zvučnog zapisa poznate tematike. Može navesti ključnu informaciju iz slušnog sadržaja. Ponekad griješi, no uglavnom samostalno ispravlja greške. | Uz povremenu pomoć pokazuje razumijevanje vrlo kratkog i jednostavnog teksta poznate tematike. Može navesti ključnu informaciju iz teksta. Ponekad griješi, no uglavnom samostalno ispravlja greške. | Uz povremenu pomoć govori većinu teksta. Opisuje, predstavlja i prepričava vrlo kratak i jednostavan tekst poznate tematike na temelju predloška. U potpunosti je usvojio obrađeni vokabular i s manjim greškama sastavlja rečenice. | Uz povremenu potporu učitelja i uz manje greške piše jednostavne rečenice. Po uputama učitelja i uz detaljan predložak, a uz povremene greške piše vrlo kratak i jednostavan tekst poznate tematike. |
| **DOBAR** | Uz čestu pomoć pokazuje razumijevanje vrlo kratkog i jednostavnog zvučnog zapisa poznate tematike. Razumije osnovne riječi i poznate fraze kada sugovornik govori sporo i razgovijetno. Griješi u povezivanju zvučnog zapisa i teksta/slike. | Uz čestu pomoć pokazuje djelomično razumijevanje vrlo kratkog i jednostavnog teksta poznate tematike.Prepoznaje poznata imena, riječi i jednostavne rečenice. | Uz čestu pomoć govori većinu teksta poznate tematike na temelju predloška. Djelomično je usvojio obrađeni vokabular i uz pomoć učitelja sastavlja rečenice bazirane na obrađenom vokabularu. | Uz čestu pomoć i s više pogrešaka piše jednostavne rečenice. Uz čestu pomoć i više pogrešaka piše kratak i jednostavan tekst poznate tematike prema predlošku. |
| **DOVOLJAN** | Uz stalnu pomoć pokazuje razumijevanje vrlo kratkog i jednostavnog zvučnog zapisa poznate tematike. Ima poteškoća u razumijevanju riječi, osnovnih fraza i uputa. | Tekstove poznate tematike, njihovu ključnu poruku i informacije teško razumije. Potrebne su dodatne upute i pomoć učitelja. | Govori mali dio teksta uz stalnu potporu učitelja i predloška. Usvojio je mali dio obrađenog vokabulara. Ima poteškoća u razumijevanju pitanja, te na njih odgovara isključivo uz pomoć učitelja. | Uz stalnu potporu učitelja i s puno grešaka piše jednostavne rečenice. Niti uz detaljan predložak ne može napisati vrlo kratak i jednostavan tekst poznate tematike. |

**5./6.razred**

|  |  |  |  |  |
| --- | --- | --- | --- | --- |
|  | **Slušanje s razumijevanjem** | **Čitanje s razumijevanjem** | **Govorenje** | **Pisanje** |
| **ODLIČAN** | Učenik u gotovo svim aktivnostima pokazuje razumijevanje kratkog i jednostavnog zvučnog zapisa poznate tematike.Uočava ključne informacije i povezuje ih s primjerima. | Učenik u gotovo svim aktivnostima pokazuje razumijevanje kratkog i jednostavnog teksta poznate tematike. Samostalno dolazi do značenja novih riječi i fraza logičnim zaključivanjem. | Učenik samostalno govori jednostavan tekst poznate tematike na temelju predloška. U potpunosti je usvojio obrađeni vokabular. Točno i potpunim odgovorima odgovara na postavljena pitanja. | Učenik samostalno ispisuje sve učestale izgovorene riječi.Samostalno oblikuje kratak i jednostavan tekst poznate tematike na temelju predloška. Kreativno se izražava. |
| **VRLO DOBAR** | Učenik uz povremenu pomoć pokazuje razumijevanje kratkog i jednostavnog zvučnog zapisa poznate tematike.Navodi većinu ključnih informacija. Uz pomoć uglavnom točno odgovara na postavljena pitanja. | Učenik uz povremenu pomoć pokazuje razumijevanje kratkog i jednostavnog teksta poznate tematike. Razumije glavnu poruku teksta. Eventualne greške brzo ispravlja. | Učenik uz povremenu pomoć govori kratak i jednostavan tekst poznate tematike na temelju predloška. Većinom je usvojio obrađeni vokabular i gramatičke cjeline. Većinom točno i potpunim odgovorima odgovara na postavljena pitanja. | Učenik uz povremenu pomoć zapsiuje većinu učestalo izgovorenih riječi. Uz povremenu pomoć oblikuje pisani kratak i jednostavan tekst poznate tematike na temelju predloška. Primjenjuje osnovna pravopisna i gramatička pravila. |
| **DOBAR** | Učenik uz čestu pomoć pokazuje razumijevanje kratkog i jednostavnog zvučnog zapisa poznate tematike. Navodi dio ključnih informacija. Uz pomoć djelomično točno odgovara na postavljena pitanja. | Učenik uz čestu pomoć pokazuje razumijevanje kratkog i jednostavnog teksta poznate tematike. Greške ispravlja isključivo uz pomoć učitelja. Glavnu poruku teksta razumije isključivo uz pomoć objašnjenja. | Učenik uz čestu pomoć govori kratak i jednostavan tekst poznate tematike na temelju predloška. Uz čestu pomoć ispravlja svoj govor. Vokabular je skroman i često griješi u primjeni gramatičkih pravila. Izražava se uglavnom na poticaj uz dosta pogrešaka. | Učenik uz čestu pomoć zapisuje dio učestalih riječi.Uz čestu pomoć oblikuje pisani kratak i jednostavan tekst poznate tematike na temelju predloška. Primjenjuje samo osnovna pravopisna i gramatička pravila. |
| **DOVOLJAN** | Učenik uz stalnu pomoć pokazuje razumijevanje kratkog i jednostavnog zvučnog zapisa poznate tematike.Uz pomoć nastavnika odgovara djelomično točno koristeći uglavnom kratke odgovore. | Učenik uz stalnu pomoć pokazuje razumijevanje kratkog i jednostavnog teksta poznate tematike. Greške ispravlja isključivo uz pomoć. Glavnu poruku teksta razumije isključivo uz objašnjenja. | Učenik uz stalnu pomoć govori kratak i jednostavan tekst poznate tematike na temelju predloška.Usvojio je jako malo obrađenog vokabulara, gramatička pravila samo djelomično poštuje i ima poteškoće u razumijevanju pitanja. | Učenik uz stalnu pomoć zapisuje jednostavne učestale riječi.Primjenjuje samo neka osnovna pravopisna i gramatička pravila i služi se vrlo ograničenim fondom riječi. Pravopisne i gramatičke greške ometaju razumijevanje. |

**7./8.razred**

|  |  |  |  |  |
| --- | --- | --- | --- | --- |
|  | **Slušanje s razumijevanjem** | **Čitanje s razumijevanjem** | **Govorenje** | **Pisanje** |
| **ODLIČAN** | Učenik pokazuje razumijevanje glavne poruke jednostavnog zvučnog zapisa poznate tematike i srednje dužine. Uočava ključne i specifične informacije i povezuje ih s primjerima. | Učenik pokazuje razumijevanje jednostavnog teksta poznate tematike i srednje dužine. Samostalno dolazi do značenja novih riječi i fraza logičkim zaključivanjem. | Učenik samostalno govori jednostavan tekst srednje dužine.Samostalno ispravlja svoj govor. U potpunosti je usvojio obrađeni vokabular i jezične strukture pa točno i samostalno sastavlja rečenice. | Učenik samostalno piše kratak strukturirani tekst poznate tematike na temelju predloška. Koristi širok raspon obrađnog vokabulara i točno primjenjuje gramatička pravila. Kreativno se izražava. Samostalno ispravlja svoj tekst. |
| **VRLO DOBAR** | Učenik uz povremenu pomoć pokazuje razumijevanje zvučnog zapisa srednje dužine i poznate tematike. Uglavnom samostalno i uz manje poteškoće odgovara na pitanja. | Učenik uz povremenu pomoć pokazuje razumijevanje teksta srednje dužine i poznate tematike. Razumije glavnu poruku teksta i izdvaja ključne informacije. Eventualne greške brzo ispravlja. | Učenik uz povremenu pomoć govori tekst srednje dužine. Obrađeni vokabular i jezične strukture je uglavnom usvojio. U govorenju ponekad griješi, ali samostalno ispravlja svoj govor. | Učenik uz povremenu pomoć zapisuje jednostavne rečenice i sastavlja kratak strukturirani tekst poznate tematike na temelju predloška. U pisanju se koristi obrađnim jezičnim strukturama uz povremene greške. |
| **DOBAR** | Učenik uz čestu pomoć pokazuje razumijevanje zvučnog zapisa srednje dužine i poznate tematike. Prepoznaje neke ključne i specifične informacije. Glavnu prouku razumije djelomično. | Učenik uz čestu pomoć pokazuje razumijevanje teksta srednje dužine i poznate tematike. Glavnu prouku teksta razumije samo djelomično. Greške sam teško ispravlja. Izdvaja samo neke ključne informacije. | Učenik uz često pomoć govori tekst srednje dužine i poznate tematike. Obrađeni vokabular je uglavnom usvojio.U govorenju griješi, no, uz čestu pomoć ispravlja svoj govor. | Učenik uz čestu pomoć zapisuje jednostavne rečenice. Uz čestu pomoć piše kratak strukturirani tekst poznate tematike na temelju predloška.U pisanju koristi više obrađenih jezičnih struktura uz česte greške. |
| **DOVOLJAN** | Učenik uz stalnu pomoć pokazuje razumijevanje glavne poruke jednostavnog zvučnog zapisa srednje dužine i poznate tematike.Uz pomoć odgovara djelomično točno na postavljena pitanja. | Učenik uz stalnu pomoć pokazuje razumijevanje teksta srednje dužine i poznate tematike. Glavnu poruku teksta razumije isključivo uz objašnjenja i pojednostavljenja. Greške ispravlja isključivo uz pomoć učitelja. | Učenik uz stalnu pomoć učitelja govori tek dijelove teksta. Glavnu poruku teško prenosi. Nudi samo vrlo kratke odgovore i oslanja se na poticaj učitelja. | Učenik uz stalnu pomoć zapisuje jednostavne rečenice. Koristi vrlo mali broj novih riječi i izraza te primjenjuje neka osnovna pravopisna pravila. Jezične strukture primjenjuje na osnovi predloška te često griješi. |

Ovisno o godini učenja i poučavanja ishoda, tekstovi se razlikuju po dužini i složenosti.

**U djelatnostima slušanja i čitanja** vrlo kratak tekst ima do 100 riječi, kratak tekst između 100 i 300 riječi (u 5. razredu 100 – 200 riječi, a u 6. razredu 200 –300 riječi), srednje dug tekst ima između 300 i 600 riječi (u 7. razredu 300 – 500, a u 8. razredu 500 – 600 riječi), dok dug tekst ima više od 600 riječi.

**U djelatnostima govorenja i pisanja** vrlo kratak tekst ima do 40 riječi, kratak između 40 i 80 riječi (u 5. razredu 40 – 60 riječi, u 6. razredu 60 – 70 riječi, a u 7. razredu 70 – 80 riječi), srednje dug tekst ima između 80 i 200 riječi (u 8. razredu 80 – 100 riječi), a dug tekst više od 200 riječi.

**Ljestvica za ocjenjivanje pisanog rada**

|  |  |  |  |  |
| --- | --- | --- | --- | --- |
| **Element** | **Odličan (5)** | **Vrlo dobar (4)** | **Dobar (3)** | **Dovoljan (2)** |
| **Izvršenje zadatka** | Sastav ima uvod, glavni dio i zaključak. Svi su dijelovi zadane teme relativno jednako razrađeni. Sastav se sastoji od dovoljnog broja riječi. | Sastav ima uvod, glavni dio i zaključak. Svi su dijelovi zadane teme uglavnom podjednako razrađeni. Sastav se sastoji od približno dovoljnog broja riječi. | Sastav nema sve dijelove ili njihova podjela i razrada nije jasna. Veći dio teme je razrađen. Sastav se ne sastoji od dovoljnog broja riječi. | Struktura sastava je nerazrađena i nedovoljno jasna. Dijelovi teme su razrađeni u tolikoj mjeri da je sastav dovoljno smislen. |
| **Kohezija** | Tijek misli je jasan i dijelovi sastava su učinkovito strukturirani. Uporaba veznika je primjerena i sastav se lako čita. | Tijek misli je uglavnom jasan i dijelovi sastava su dobro strukturirani. Rečenice su povremeno izolirane zbog manjka veznika. | Tijek misli je ponekad nejasan. Postoji naznaka strukture sastava. Povremeno koristi veznike, ali su rečenice u pravilu kratke i izolirane. | Tijek misli je često nejasan. Zbog loše strukture i nekorištenja veznika, tekst je teško čitati. |
| **Vokabular** | Koristi se širok raspon riječi. Aktivno se koriste riječi obrađene na satu. Povremeno se pojavljuje manje greške u pravopisu koje ne umanjuju razumljivost teksta. | Koristi se poprilično širok raspon riječi. Povremeno se koriste riječi obrađene na satu. U sastavu se pojavljuje greške u pravopisu koje ne utječu previše na razumljivost teksta. | Raspon riječi je dosta oskudan. Uglavnom se koriste ranije poznate riječi. Pojavljuju se pravopisne pogreške koje povremeno utječu na razumljivost teksta. | Raspon riječi je oskudan i često se pojavljuju iste riječi. Pogreške u pravopisu ponekad uzrokuju teškoće u razumijevanju. |
| **Gramatika** | Raspon gramatičkih struktura je primjereno širok. Aktivno se koriste gramatičke strukture obrađene na satu. Gramatičke strukture su u pravilno točno upotrjebljene. | Raspon gramatičkih struktura je dobar. Aktivno se koriste gramatičke strukture obrađene na satu. Gramatičke strukture su povremeno krivo upotrjebljene, ali ne umanjuju razumijevanje teksta. | U pravilu se oslanja na jednostavne strukture. Gramatičke pogreške povremeno utječu na razumljivost teksta, ali ga ne otežavaju u velikoj mjeri. | U pravilu se oslanja na vrlo jednostavne strukture. Gramatičke pogreške su učestale i otežavaju razumljivost teksta. |

U nastavi engleskog jezika provode se pisane provjere. **Kratke pisane provjere se ne najavljuju i brojčano ne ocjenjuju**. Čine dio nastavnog sata te služe kao povratna informacija učeniku i učitelju o tijeku učenja i poučavanja kako bi oni mogli znati što još treba uvježbati, koje sadržaje treba dodatno objasniti itd. Pisane provjere koje se najavljuju i evidentiraju u e-dnevniku pišu se cijeli nastavni sat i obično obuhvaćaju jednu cjelinu ili temu. Mogu se sastojati od zadataka za provjeru razumijevanja slušanja i čitanja i pisanja kratkih, srednjih ili dužih tekstova. **Pisana provjera može rezultirati jednom ili dvije ocjene** koje mogu biti upisane pod elemente: slušanje s razumijevanjem, čitanje s razumijevanjem i pisanje, ovisno o tipu zadataka u pisanoj provjeri.

**Kriteriji ocjenjivanja za pisane provjere:**

**90 - 100% - odličan (5)**

**77 - 89 % - vrlo dobar (4)**

**64 - 76% - dobar (3)**

**50 - 63% - dovoljan (2)**

**0 – 49% - nedovoljan (1)**

**Zaključna ocjena** **proizlazi iz uspjeha učenika u svim elementima, kao i iz bilježaka učitelja tijekom cijele nastavne godine, te nije nužno rezultat aritmetičke sredine**. Zaključne ocjene su: odličan (5), vrlo dobar (4), dobar (3), dovoljan (2), nedovoljan (1).

**Učenici s teškoćama:**

Sukladno Pravilniku o osnovnoškolskom odgoju i obrazovanju učenik s teškoćama svladava nastavni program prema utvrđenoj razini teškoće, odnosno prema redovnom nastavnom programu uz primjenu individualiziranih postupaka ili prema prilagođenom programu. Prilagođeni program je program primjeren osnovnim karakteristikama teškoće u djeteta, a u pravilu pretpostavlja smanjivanje intenziteta i ekstenziteta pri izboru nastavnih sadržaja obogaćenih specifičnim metodama, sredstvima i pomagalima.

Ispitivanje, kao i ostali postupci, ovisi o učenikovim sposobnostima i mogućnostima i mogućim načinima komuniciranja i izražavanja (usmeno, pisano, gestovno, izradbom nekog rada i sl.). Načini i oblici provjeravanja **bit će primjereni učeniku i njegovim specifičnostima, djelovat će afirmativno i poticajno na učenike, kako bi kvalitetno iskoristili očuvane sposobnosti, i razvili nove.**

**Reference**:

Odluka o donošenju kurikuluma za nastavni predmet Engleski jezik za osnovne škole i gimnazije u Republici Hrvatskoj (NN 7/2019)

Pravilnik o načinima, postupcima i elementima vrednovanja učenika u osnovnoj i srednjoj školi (NN 112/2010, NN 82/2019)

Pravilnik o osnovnoškolskom i srednjoškolskom odgoju i obrazovanju učenika s teškoćama u razvoju (NN 24/2015)

Smjernice za rad s učenicima s teškoćama (2021.)

**Učiteljice:**

Mirjana Mihalec, prof.

Andreja Kerovec Letica, prof.